Meisie (11) swem 7.6km in koue see | News24
Meisie (11) swem 7.6km in koue see
Abriella Bredell van St. Francisbaai, wat die swemtog van Robbeneiland tot by Grootbaai aangepak het, het moedig, kaalvoet en sonder ’n duikpak deur die seewater van 14 °C geklief – rigting Bloubergstrand. Foto:TARYN RUSS
HAAR grootste vrees het Vrydag kort ná 08:00 sommer eerste aan die beurt gekom: bamboes!
Maar Abriella Bredell van St. Francisbaai, wat die swemtog van Robbeneiland tot by Grootbaai aangepak het, het moedig, kaalvoet en sonder ’n duikpak deur die seewater van 14 °C geklief – rigting Bloubergstrand.
Met slegs ’n pienk baaibroek, silwer swempet, helderblou swembril, swart polshorlosie en ’n Vaseline-gesmeerde lyf het die 11-jarige op ’n warm en windlose Kaapse oggend die jongste swemmer geword wat die 7,6 km vanaf die wêreldberoemde eiland tot by Grootbaai se menseredderstasie afgelê het.
Pa Pierre was deurgaans langs haar op een van twee rubberbote wat haar en ’n volwasse medeswemmer vergesel het.
Die boot was met ’n haai-afweertoestel toegerus vir ingeval ongenooide gaste sou aanmeld, het Bredell gesê en bygevoeg dat sy dogter banger vir seegras en bamboes as vir die seestrome of haaie is.
Haar ma, Lauryn, het die jong swemmer saam met sowat 200 mense ingewag toe sy sowat 3 uur en 20 minute later in die vlak water orent kom en met ’n nuwe rekord onder die belt na die strand stap.
Die bekende swemmer en ’n veteraan van dié swemroete, Theodore Yach, was ook daar om haar geluk te wens. “Dis absoluut merkwaardig. Dis wêreldklas.
“Dit gaan alles daaroor om die koue te klop,” het hy gesê en bygevoeg dat sy nou die jongste swemmer is wat hierdie prestasie behaal het.
Volgens haar pa het sy haar baie deeglik voorberei vir hierdie dag. Hy het gesê dit is ’n baie emosionele oomblik vir hom, want dit het gevolg op twee jaar se harde werk.
’n Verklaring op die BackaBuddy-geldinsamelingsplatform het die gesin die swemtog gebruik om geld vir Abriella se gunsteling-welwillendheidsorganisasie, die Rooi Kruis-kinderhospitaal, in te samel.
“Sy swem ses dae van die week en kry fisio-terapie, en op Sondae swem sy 8 km. Toe sy vir my vanoggend voor die tyd sê dat sy senuagtig is, het ek gesê hierdie is maar net haar gewone Sondagswem,” het Lauryn gesê.